
Έκθεση Φωτογραφίας με θέμα το Μεσολόγγι 
παρουσιάζεται στον πολυχώρο της Κοινο_Τοπίας 

Η Εταιρεία Κοινωνικής Δράσης και Πολιτισμού Κοινο_Τοπία φιλοξενεί και παρουσιάζει στο κοινό της Πάτρας την Ομαδική Έκθεση Φωτογραφίας της Φωτογραφικής Λέσχης Μεσολογγίου (ΦΩΤΟ.ΛΕ.ΜΕ.) στον πολυχώρο της Μαιζώνος 139 και Παντανάσσης (απέναντι από το Δημαρχιακό Μέγαρο) από τις 25 Οκτωβρίου έως τις 20 Νοεμβρίου 2011. Η έκθεση παρουσιάστηκε για πρώτη φορά κατά την περίοδο των Γιορτών Εξόδου του Μεσολογγίου 2011 στο Τρικούπειο Πολιτιστικό Κέντρο Ι.Π. Μεσολογγίου συμμετέχοντας έτσι συμβολικά σε αυτή τη σημαίνουσα για την πόλη γιορτή. 
Όπως μας αναφέρουν και οι διοργανωτές της συμβολικός ήταν εξάλλου και ο τίτλος της έκθεσης, ο οποίος σαν λογοπαίγνιο δηλώνει το όνομα της Λέσχης, αλλά και υπονοεί πως οι φωτογραφικές εικόνες όχι μόνο αποτυπώνουν στιγμιαία το χώρο και το χρόνο, αλλά εκ των υστέρων λένε μια ιστορία και αποτελούν ένα είδος προσωπικής αφήγησης.
Αυτό είναι το θέμα της έκθεσης: ΦΩΤΟγραφίζοντας ΛΕΜΕ για το Μεσολόγγι. Μέσα από το φωτογραφικό φακό και την προσωπική οπτική γωνία ξεδιπλώνουμε τις ποικίλες πτυχές αυτής της ιδιαίτερης πόλης, αναδεικνύουμε το φυσικό τοπίο της, συναντάμε τους ανθρώπους της, απολαμβάνουμε την καθημερινότητα της, υπενθυμίζουμε το παρελθόν και την ιστορία της. Σε αυτή την πόλη που αποτελεί συχνά φωτογραφικό προορισμό για ερασιτέχνες και μη φωτογράφους- κυρίως χάρη στον υποβλητικό χαρακτήρα του τοπίου της- φιλοδοξούμε η δική μας ερασιτεχνική προσπάθεια να αποτελέσει το έναυσμα για δράσεις πολιτισμού, οι οποίες θα αναδείξουν τη φωτογραφία, θα ενθαρρύνουν τη δημιουργικότητα των ανθρώπων που ασχολούνται με αυτή, αλλά και θα προβάλλουν αυτόν τον χαρισματικό τόπο. 
Στην έκθεση λαμβάνουν μέρος με έργα τους οι: Αρτίκος Βασίλης, Γκάτση Κατερίνα, Κονδύλη Μαρία, Κυριακόπουλος Βασίλης, Κυριακοπούλου Ραλλού, Λυμπερόπουλος Αθανάσιος, Ντέκας Γιώργος, Ντόβας Δημήτρης, Πανταζόπουλος Γεώργιος, Πατσουράκης Στάθης, Σκαρμούτσος Παντελής, Σκαρμούτσου Τζίνα, Ταράτσα Ελένη, Τσακαλίδης Βασίλης, Τσαλαφούτας Ιωάννης, Τσοκάντας Νίκος, Χριστοδουλάκης Άγγελος.
Τα εγκαίνια της έκθεση φωτογραφίας της ΦΩΤΟ.ΛΕ.ΜΕ. θα γίνουν την Τρίτη 25 Οκτωβρίου 2011 στις 9μμ. Η είσοδος είναι ελεύθερη για το κοινό οι δε ώρες επίσκεψης θα είναι: Δευτέρα, Τετάρτη και Πέμπτη 7.30-10μμ 
Λίγα λόγια για τη ΦΩΤΟ.ΛΕ.ΜΕ.
Η ΦΩΤΟ.ΛΕ.ΜΕ. ιδρύθηκε στο Μεσολόγγι τον Οκτώβριο του 2010 από το Βασίλη Αρτίκο και μια ομάδα ανθρώπων διαφόρων ηλικιών και αναζητήσεων με κοινή αγάπη για τη φωτογραφία, το Μεσολόγγι και τον πολιτισμό. Στόχος της είναι η ανάδειξη της φωτογραφικής τέχνης, η καλλιτεχνική έκφραση και επικοινωνία των μελών της. Η ΦΩΤΟ.ΛΕ.ΜΕ. διαπνέεται από ομαδικότητα, συνεργασία και αλληλεγγύη, δεν έχει κερδοσκοπικό χαρακτήρα και είναι ανοιχτή σε ανθρώπους και ιδέες που μπορούν να προωθήσουν τη φωτογραφική έκφραση στην πόλη του Μεσολογγίου και στην ευρύτερη περιοχή. Η βασική φιλοσοφία της Λέσχης συνίσταται στην ελεύθερη έκφραση και τη συνεχή αυτοβελτίωση των μελών της.

